## Uredba o uvjetima i načinu utvrđivanja evidencijske devizne pozicije za određene zajedničke potrebe

### NN 41/1991 (16.8.1991.), Uredba o uvjetima i načinu utvrđivanja evidencijske devizne pozicije za određene zajedničke potrebe

# VLADA REPUBLIKE HRVATSKE

Na temelju članka 1. Zakona o ovlaštenju Vlade Republike Hrvatske za
donošenje uredbi kojima će uređivati pojedina pitanja iz djelokruga Sabora
Republike Hrvatske ("Narodne novine", broj 39/91), Vlada Republike
Hrvatske na sjednici, održanoj 13. kolovoza 1991. godine, donijela je

## UREDBU

### o uvjetima i načinu utvrđivanja evidencijske devizne pozicije za određene zajedničke potrebe

Članak 1.

Ovom uredbom utvrđuju se uvjeti i način formiranja evidencijske devizne
pozicije za određene zajedničke potrebe u Republici Hrvatskoj.

Članak 2.

Evidencijsku deviznu poziciju iz članka 1. ove uredbe utvrđuju banke
ovlaštene za poslove s inozemstvom (u nastavku teksta: "ovlaštene
banke") ovisno o deviznom priljevu kojeg ostvare poduzeća, druge pravne
osobe i fizičke osobe sa prebivalištem u Republici Hrvatskoj, koje samostalno
obavljaju gospodarsku i drugu djelatnost osobnim radom odnosno osobnim
radom i sredstvima u vlasništvu građana, a prema Zakonu nemaju status pravne
osobe iz Republike Hrvatske (u nastavku teksta: "poduzeća") po
osnovi izvoza robe i usluga.

Članak 3.

Zajedničke potrebe, u smislu ove uredbe, za koje se utvrđuje evidencijska
devizna pozicija, smatraju se:

1) fiksne i garantirane obveze po određenim srednjeročnim i dugoročnim
kreditima korištenim u inozemstvu (glavnica i kamate) za:

a) Hrvatsku elektroprivredu

b) Hrvatske ceste.

c) Hrvatsko željezničko poduzeće

d) Privrednu banku, Zađreb za "Jadral" Obrovac;

2) uvoz nafte do određene vrijednosti;,

3) uvoz gotovih lijekova, medicinskog potrošnog materijala, dijagnostike,
radio-aktivne materije i dentalnog materijala;

4) troškovi liječenja u inozemstvu bolesti koje se ne mogu uspješno
liječiti u zemlji i troškovi zdravstvene zaštite u inozemstvu;

5) isplata mirovina u inozemstvu;

6) nerobna i robna plaćanja korisnika Proračuna Republike Hrvatske za
1991. godinu.

Evidencijsku deviznu poziciju za namjene iz stavka 1. ovog članka, ovlaštene
banke utvrđuju na način određen u člancima 4., 5., 6. i 7. ove uredbe.

Članak 4.

Za namjene iz članka 3. točke 1) ove uredbe ovlaštene banke utvrđuju
dio evidencijske devizne pozicije u visini od 4,5% od ostvarenog deviznog
priljeva.

Na temelju evidencijske devizne pozicije utvrđene prema stavku 1. ovog
članka ovlaštene banke prodavat će devize Privrednoj banci Zagreb svakog
petnaestog i zadnjeg dana u mjesecu radi otplate fiksnih i garantiranih
obveza po kreditima iz članka 3. točke 1) ove uredbe.

Članak 5.

Za namjene iz članka 3. točke 2) ove uredbe ovlaštene banke utvrđuju
dio evidencijske devizne pozicije u visini od 3,5% od ostvarenog deviznog
priljeva.

Na temelju evidencijske devizne pozicije utvrđene prema stavku 1. ovog
članka ovlaštene banke prodavat će devize poduzeću INA, Zagreb.

Članak 6.

Za namjene iz članka 3. toćke 3), 4) i 5) ove uredbe ovlaštene banke
utvrđuju dio evidencijske devizne pozicije u visini od 5% od ostvarenog
deviznog priljeva.

Na temelju evidencijske devizne pozicije utvrđene prema stavku 1. ovog
članka ovlaštene banke prodavat će devize subjektima koji im podnesu zahtjev
za kupnju deviza s time da nalozi za plaćanje u inozemstvo odnosno specifikacije
uz nalog za plaćanje budu ovjerene:

- od Ministarstva zdravstva kada se radi o plaćanju za uvoz lijekova,
medicinskog potrošnog materijala, dijagnostike, radio-aktivnih materijala
i dentalnog materijala;

- od Republičkog fonda zdravstvenog osiguranja i zdravstva kada se radi
o plaćanju troškova liječenja u inozemstvu bolesti koje se ne mogu uspješno
liječiti u zemlji i troškova zdravstvene zaštite u inozemstvu;

- od Republičkog fonda mirovinskog osiguranja radnika kada se radi o
plaćanju mirovina u inozemstvo.

Članak 7.

Za namjene iz članka 3. točke 6) ove uredbe ovlaštene banke utvrđuju
dio evidencijske devizne pozicije u visini od 7% od ostvarenog deviznog
priljeva.

Na temelju evidencijske devizne pozicije utvrđene prema stavku 1. ovog
članka ovlaštene banke prodavat će devize korisnicima Proračuna Republike
Hrvatske za 1991. godinu koji im podnesu zahtjev za kupnju deviza, s time
da nalozi za plaćanje u inozemstvo odnosno specifikacije uz nalog za plaćanje
budu ovjereni od Ministarstva financija.

Iznimno od odredbe stavka 2. ovog članka, Ministarstvo financija može
dati nalog bankama da dio deviza iz evidencijske devizne pozicije iz stavka
1. ovog članka prodaju jednoj od ovlaštenih banaka.

Članak 8.

Zajedničke potrebe u smislu ove uredbe smatraju se i rezerve banke kojima
se osigurava minimum opće likvidnosti plaćanja prema inozemstvu.

Za namjene iz stavka 1. ovog članka ovlaštene banke utvrđuju dio evidencijske
devizne pozicije u visini od 5% od ostvarenog deviznog priljeva kojeg ostvare
poduzeća po izvozu robe i usluga.

Devizna sredstva u visini evidencijske devizne pozicije iz stavka 2.
ovog članka ovlaštene banke su dužne držati na računima u inozemstvu i
ne mogu se koristiti za plaćanja u inozemstvu.

Članak 9.

U osnovicu za utvrđivanje evidencijske devizne pozicije prema člancima
3. i 8. ove uredbe ne uzima se devizni priljev ostvaren po osnovi:

a) ugovora o dugoročnoj multilateralnoj kooperaciji, ako se isti ostvaruje
preko deviznog računa kod ovlaštene banke;

b) izvođenja investicijskih radova u inozemstvu, osim priljeva što se
odnosi na transfer ostvarene dobiti u zemlju i definitivnu prodaju deviza
ovlaštenoj banci;

c) međunarodnih sajamskih kompenzacijskih aranžmana;

d) po poslovima posredovanja u vanjskotrgovinskom poslovanju (reeksport).

Članak 10.

Kod prodaje deviza za zajedničke potrebe iz ove uredbe ovlaštene banke
primijenjuju iste uvjete i postupak kao i kod prodaje deviza za plaćanje
ostalog uvoza robe i usluga.

Članak 11.

Ovlaštene banke izvještavat će desetodnevno Narodnu banku Hrvatske o
dijelu evidencijske devizne pozicije utvrđene za namjene iz članka 3. točke
1), 2), 3), 4), 5) i 6) i članka 8. ove uredbe, kao i o prodanim devizama
po pojedinim namjenama.

Izvještaj iz stavka 1. ovog članka podnosi se u roku 5 dana po isteku
roka iz stavka 1. ovog članka.

Članak 12.

Narodna banka Hrvatske može po potrebi donijeti uputstvo za primjenu
ove uredbe.

Članak 13.

Ova uredba stupa na snagu danom objave u "Narodnim novinama".

Klasa: 440-01/91-02/10

Urbroj : 5030105-91-2

Zagreb, 15. kolovoza 1991.

Predsjednik

**Dr. Franjo Gregurić, v. r.**

Uredba, NN 41/1991-1123